ไฟแนนซ์ทูเดย์
โดย...ภูคา
17 เม.ย. 2558

โดย...ภูคา
.. รังสรรค์ ศรีวรศาสตร์ ปลัดกระทรวงการคลัง ออกมาโต้ข่าวเรื่องที่ติดโผรายชื่อ 10 อธิบดี ที่มีคดีค้างเติ่งอยู่ที่ ป.ป.ช.ว่าปฏิบัติหน้าที่โดยมิชอบ ตามประมวลกฎหมายอาญา มาตรา 157 กรณีไม่ดำเนินการเรียกเบี้ยหวัด บำเหน็จบำนาญคืนจากอดีตข้าราชการทหาร ที่กลับเข้ารับราชการหลังไปเป็นข้าราชการการเมือง
งานนี้ปลัดคลังชี้แจงว่าเป็นเรื่องที่เกิดขึ้นมาตั้งแต่สมัยปี 2555 ซึ่งยังเป็นอธิบดีกรมบัญชีกลาง ซึ่งทาง ป.ป.ช.ถามมาที่กรมบัญชีกลางและได้ชี้แจงไปหมดแล้ว ก็ไม่มีการตั้งคณะกรรมการไต่สวนต่ออีก รวมทั้งกรมบัญชีกลางได้ดำเนินการติดตามเรียกบำเหน็จคืนและมีหลายรายที่ผ่อนชำระคืนครบแล้ว ส่วนรายที่ไม่ชำระก็เดินหน้าฟ้องร้องตามกฎหมาย ซึ่งล่าสุดนี้ทางกรมบัญชีกลางได้ประสานกับ ป.ป.ช. ขอให้ถอดเรื่องนี้ออกจากเว็บไซต์แล้ว
..ผู้สื่อข่าวแอบถาม สมหมาย ภาษี รมว.คลัง ว่าพอใจผลงานกระทรวงการคลังเรื่องไหนมากที่สุด ป๋าสมหมายรีบตอบว่าพอใจทุกเรื่อง และพอใจกับการทำงานของข้าราชการกระทรวงการคลัง แต่พอนักข่าวถามเรื่องภาษี ท่านพอใจมั้ย... สมหมายตอบแบบฮาๆ ว่า เรื่องนี้มันส์สุดๆ 555
..จากสถานการณ์ของธนาคารอิสลามแห่งประเทศไทย หรือไอแบงก์ ที่เข้าขั้นโคม่าเพราะมีหนี้เสียทะลุไปกว่า 50% ทำให้เป็นที่มาของข่าวลือสารพัด ทั้งเรื่องที่มีการบีบให้ ชัยวัฒน์ อุทัยวรรณ์ ประธานคณะกรรมการไอแบงก์ ยื่นใบลาออก เช่นเดียวกับข่าวลือเรื่องที่มีการเสนอให้เวียนเก้าอี้ประธานแบงก์รัฐ
เพราะมีบางคนอยากให้ สาลินี วังตาล เข้าไปควบคุมสถานการณ์ในไอแบงก์ หลังจากที่ได้สยบหนี้เน่าของธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ ได้อยู่หมัดแล้ว ล่าสุดลูกหนี้พากันหอบเอกสารมารายงานตัวกันหลายราย เพราะกลัวท่านประธานจะเอาจริง